CELEX: 62008CN0100
Language: ro
Date: 2008-03-03 00:00:00
Title: Cauza C-100/08: Acțiune introdusă la 3 martie 2007 — Comisia Comunităților Europene/Regatul Belgiei

24.5.2008   
            
            
               RO
            
            
               Jurnalul Oficial al Uniunii Europene
            
            
               C 128/22
            
         Acțiune introdusă la 3 martie 2007 — Comisia Comunităților Europene/Regatul Belgiei
   (Cauza C-100/08)
   (2008/C 128/40)
   Limba de procedură: olandeza
   Părțile
   
      Reclamantă: Comisia Comunităților Europene (reprezentanți: S. Pardo Quintillan și R. Troosters, agenți)
   
      Pârât: Regatul Belgiei
   Concluziile reclamantei
   
               1.
            
            
               Constatarea faptului că,
               
                           —
                        
                        
                           prin supunerea importului, a deținerii și a vânzării specimenelor de păsări născute și crescute în captivitate și introduse în mod legal pe piață în alte state membre unor condiții restrictive, prin obligarea operatorilor respectivi de pe piață la modificarea marcării specimenelor astfel încât să fie îndeplinite condițiile speciale prevăzute de legislația belgiană și prin nerecunoaștea marcării admise în alte state membre și a certificatelor eliberate în acest scop de către autoritățile CITES și
                        
                     
                           —
                        
                        
                           prin privarea comercianților de posibilitatea obținerii unor derogări de la interdicția de a deține păsări europene indigene introduse în mod legal pe piață în alte state membre,
                        
                     Regatul Belgiei nu și-a îndeplinit obligațiile care îi revin în temeiul articolului 28 din Tratatul de instituire a Comunității Europene.
            
         
               2.
            
            
               Obligarea Regatului Belgiei la plata cheltuielilor de judecată.
            
         Motivele și principalele argumente
   Decretul regal din 9 septembrie 1981 cu privire la protecția păsărilor în regiunea flamandă și Decretul regal din 26 octombrie 2001 cu privire la măsurile referitoare la importul, exportul și tranzitul anumitor specii de păsări sălbatice neindigene conțin dispoziții care, în primul rând, supun importul, deținerea și vânzarea specimenelor de păsări născute și crescute în captivitate și introduse în mod legal pe piață în alte state membre unor condiții restrictive și care, în al doilea rând, îi privează pe comercianți de posibilitatea obținerii unor derogări de la interdicția de a deține păsări europene indigene introduse în mod legal pe piață în alte state membre.
   Comisia apreciază că aceste restricții sunt măsuri cu efect echivalent restricțiilor cantitative la import și, prin urmare, sunt în principiu interzise în temeiul articolului 28 CE. Într-adevăr, pe de o parte, condițiile impuse de legislația belgiană conduc la faptul că prezentarea specimenelor de păsări introduse în mod legal pe piață în alte state membre ar trebui modificată și, pe de altă parte, schimburile comerciale ar fi de asemenea restricționate prin interdicția impusă comercianților de a deține anumite păsări care au fost introduse în mod legal pe piață în alte state membre.
   Comisia nu exclude în mod absolut faptul că anumite restricții în calea schimburilor comerciale ar putea fi justificate în acest context în conformitate cu articolul 30 CE, prin obiectivul de a proteja anumite specii rare cu caracteristici specifice. Legislația belgiană nu îndeplinește însă nici condițiile acestei cauze de justificare. În plus, dacă este cazul, măsurile belgiene nu ar fi necesare și proporționale pentru realizarea unui astfel de obiectiv legitim.